Bent Bøgsted (DF), 2005-11-03:
Lovforslaget er en del af regeringsgrundlaget, og Dansk Folkeparti er jo ikke en del af regeringen.
Beskæftigelsesministeren skriver så i lovforslaget, at det skulle give bedre medlemsservice.
Det kan jeg jo tvivle på, eftersom det i dag er den billige a-kasse, der har den dårligste medlemsservice.
Der er selvfølgelig nogle, som f.eks. sygeplejerskernes a-kasse, der har en god medlemsservice og lav ledighed.
De har faktisk også et af de laveste administrationsgebyrer.
Jeg synes, at vi skal se på den situation, der kan opstå ved en overflytning, hvor den ledige kan gemme sig i systemet, og det vil jeg bruge noget af udvalgstiden til at se nærmere på.
Det hænger jo heller ikke helt sammen med, at vi er ude at sige, at vi skal sørge for, at de ledige altid står til rådighed for arbejdsmarkedet, og at de hurtigst muligt skal komme i arbejde.
I punkt 2 ønsker ministeren, at dokumentation for beskæftigelse bortfalder.
Men det kan godt være, at det også kommer frem under udvalgsarbejdet.
I punkt 3 ønskes en ændring af referenceperioden ved sygedagpengeperioder over 6 uger.
Jeg må indrømme, at jeg ikke rigtig kan gennemskue, hvad det indebærer, og hvor mange det drejer sig om, så det skal vi også have set nærmere på under udvalgsarbejdet.
Punkt 4 handler om en præcisering af reglerne om supplerende dagpenge, hvilket kan være fornuftigt, men der er stadig væk spørgsmål at tage op under udvalgsarbejdet, inden vi tager endelig stilling.
Punkt 5 er en ændring af reglerne for administrationsbidraget.
Det har vi sådan set ikke noget imod, hvis ellers det kommer det enkelte medlem til gode.
Punkt 6 er bortfald af forrentning af ydelser, der skal tilbagebetales efter § 86, stk. 2, og det lyder fornuftigt.
Punkt 7 er udlægning af kompetence til a-kasserne til at slette medlemmet på grund af gæld i de situationer, hvor et medlem undlader at tilbagebetale gæld til a-kassen eller misligholder et frivilligt forlig.
Her gives der direktøren for Arbejdsdirektoratet hjemmel til at lade a-kassen træffe afgørelsen, hvilket er en regelforenkling.
Punkt 8 er, at inddrivelse af statskrav på grundlag af a-kassernes afgørelse fremover også skal kunne danne grundlag for udpantning og indeholdelse i løn.
Jeg er dog lidt betænkelig ved det juridiske i, at en a-kasse kan afgøre, om der kan ske udpantning.
Det skal vi altså have klarlagt, om det er juridisk korrekt, inden jeg siger mere til det.
Punkt 9 er, at Arbejdsdirektoratets årsmøde om a-kasserne fjernes.
Det går jeg ud fra er aftalt med a-kasserne, også at der fremover f.eks. skal være temamøder.
Det er naturligt, fordi vi har lavet tværfaglige a-kasser.
Der er altså en hel del uafklarede spørgsmål i det her, og jeg synes også, at der er en hel del, der ikke rigtig hænger sammen i forhold til den anden politik, vi laver med, at de ledige skal stå til rådighed for arbejdsmarkedet, at de skal ud på arbejdsmarkedet hurtigst muligt.
Der bliver en del, vi skal have set på i Arbejdsmarkedsudvalget, før vi siger ja til forslaget eller vil træffe en afgørelse om det her lovforslag.
Jeg troede først, at det var et forholdsvis enkelt lovforslag, men når man så begynder at kigge nærmere på det, kan man godt se, at det måske er mere kompliceret, end det sådan lige umiddelbart ser ud til.
Der bliver en del, vi skal se på under udvalgsarbejdet.